ועדת העלייה, הקליטה והתפוצות, כנסת 20, פרוטוקול מספר 51, 2015-12-14 11:00

אברהם נגוסה: בוקר טוב לכל המשתתפים בישיבה.

אברהם נגוסה: התכנסנו היום לדון בנושא: תשלום לדיור מוגן בהוסטלים לקשישים עולים החיים מקצבת זקנה.

אברהם נגוסה: מטרת הדיון היא להגביל את גובה התשלום ל-8% מהכנסתם של הקשישים העולים החיים מקצבת זקנה.

אברהם נגוסה: הובא לידיעתי כי הקשישים העולים, במיוחד הדיירים החדשים בהוסטלים, נדרשים לשלם 10% מהכנסתם כשכר דירה.

אברהם נגוסה: לעולים אלה עלות זו היא גבוהה.

אברהם נגוסה: אני מבין כי עוד בכנסת ה-18, ב-16.11.2010, התקיים דיון בוועדה בנושא, וכבר אז למדה הוועדה כי מדובר בנוהל של משרד הבינוי והשיכון, שבמסגרתו הועלה לדיירים חדשים שכר הדירה ל-10%.

אברהם נגוסה: כבר אז הביעה הוועדה מחאה חריפה.

אברהם נגוסה: לאחרונה, הובהר לנו כי לא הוגבל גובה שכר הדירה ואף פנתה אלי חברת הכנסת סופה לנדבר וביקשה לקיים את הדיון.

אברהם נגוסה: התכנסנו היום כדי לקרוא למשרד השיכון להגביל לאלתר את גובה שכר הדירה ל-8% מהכנסות הקשישים.

אברהם נגוסה: הרי מדובר באוכלוסייה הכי חלשה, חלקה ניצולי שואה ואחרים, עולים קשישים, הנאלצים לעתים לוותר על תרופות כדי לרכוש אוכל או לוותר על אוכל כדי לרכוש תרופות.

אברהם נגוסה: אם בסיום הדיון נראה שמשרד השיכון לא מוכן להתחייב לכך, אני וחברי, חברי הכנסת, נפעל לעגן בחקיקה.

אברהם נגוסה: וגם שני דברים אני רוצה שנציגי המשרד יתייחסו להסביר לנו כי יש גם – כשהזוג חיים והם שכרו את הדירה הם היו משלמים וברגע שאחד מהזוג נפטר, אז שכר הדירה ממשיך כי ההכנסה כמובן קטנה אבל החוב ממשיך.

אברהם נגוסה: הדבר השני, שגם אני רוצה התייחסותכם – יש הסכמה שההכנסה של רנטה מגרמניה לא נחשבת כהכנסה אבל במקרה הזה, אנחנו מבררים אצלכם כי אמרו לנו שמחשבים אותה כהכנסה.

אברהם נגוסה: אז בסדר, מה שהגיע אלינו, אנחנו צריכים לברר אם זה אמת או לא אמת.

אברהם נגוסה: אלה דברים שאני רוצה שיתייחסו נציגי המשרדים אבל לפני זה, חברי חברי הכנסת, חברת הכנסת סופה לנדבר שיוזמת את הדיון, חבר הכנסת יואל רזבוזוב וחברת הכנסת טלי פלוסקוב.

אברהם נגוסה: חברת הכנסת לנדבר תתייחס בשלב הזה, רשות הדיבור בשבילך.

סופה לנדבר: תודה רבה.

סופה לנדבר: אדוני היושב ראש, חברי חברי הכנסת, אני פניתי אליך בנושא אחרי מכתב, ולא מכתב אחד אבל במקרה, אני אצטט את המכתב שקיבלתי מהעיר עכו, שהאנשים החדשים שנכנסים היום צריכים לשלם 10% מהכנסתם.

סופה לנדבר: עכשיו, אני צריכה להגיד שאנחנו מדברים על השתתפות עצמית, שלפני כמה שנים, בוועדה הזאת, הגבלנו אותו על 8% מההכנסות, וחשבנו הכנסות כקצבת זקנה כי תנאי ראשון כניסה לדיור מוגן והוסטלים זה רק אנשים שמקבלים היום קצבת זקנה.

סופה לנדבר: אנשים שחיים ועובדים ומקבלים פנסיה גדולה - הם לא מקבלים דיור ציבורי, אלה שממשיכים לעבוד ויש להם הכנסות.

סופה לנדבר: עכשיו, אני מדברת על אלה שמקבלים קצבת זקנה – קצבת זקנה עם חלק סוציאלי, חברתי, יש פה אפליה מאד גדולה – אלה שהיו גרים קודם וקיבלו את הדיור הזה משלמים עד 8%.

סופה לנדבר: היום יש חגיגה - אחרים משלמים עד 10%.

סופה לנדבר: אני צריכה להגיד לך שכאשר הייתי השרה לעליה וקליטה, היתה עליה במשרד השיכון עד 10% השתתפות.

סופה לנדבר: אני, במשרד העלייה והקליטה על דיור שהיה שייך למשרד העלייה והקליטה, לא נתתי לעשות עליה, לא נתתי לעשות שינויים וספגתי את זה מהתקציב של משרד העלייה והקליטה.

סופה לנדבר: עכשיו, מה שקורה, אתה מדבר על הרנטה.

סופה לנדבר: אגב, גם מניצולי שואה שעשו חגיגה ואתה העלית את זה אבל לצערי, שר האוצר ומשרד האוצר לא קיבל את זה והרנטה היום נחשבת כהכנסה ואנחנו צריכים לחזור על זה - הפילו את החקיקה שלי ושל רוזבוזוב.

סופה לנדבר: אני אומרת לך שהרנטה מגרמניה זה בושה כאשר היא נחשבת כהכנסה.

סופה לנדבר: אבל פה קיבלתי את המכתב שחתומים מאות אנשים שחיים בעכו, והם אומרים שההכנסות שלהם לא גבוהות.

סופה לנדבר: כולם חיים, כמעט רובם חיים מקצבת זקנה, ואלה שנכנסים היום משלמים 10%.

סופה לנדבר: יכול להיות שיש כאלה שיגידו: מה זה שינוי?

סופה לנדבר: 2% פלוס.

סופה לנדבר: אני אומרת שכמה שקלים לאותו קשיש - 10,20,50 שקל זה כסף לקשיש.

סופה לנדבר: אנחנו שנתיים וחצי חיכינו בממשלה הקודמת כאשר הקימו ועדה שתהיה עליה בקצבת זקנה.

סופה לנדבר: סוף סוף יש עליה וגם לא העלייה שהבטיחו לאותם קשישים.

סופה לנדבר: הבטיחו שכל אחד יקבל תוספת של 500 שקלים.

סופה לנדבר: היום, במקרה הכי טוב זוג מקבל 500 שקלים.

סופה לנדבר: זאת אומרת, יחיד מקבל 250, ואם זה יחיד בלי משפחה אז הוא מקבל מאה ומשהו שקלים.

סופה לנדבר: אז אני אומרת: די להתעלל בקשישים האלה.

סופה לנדבר: זה אנשים שחיים חיים קשים מאד.

סופה לנדבר: אני ראיתי באחד מהערוצים בטלוויזיה, נדמה לי בערוץ השני או בערוץ 10, אני לא זוכרת, אז אמרו: איך אפשר להתקיים בכסף הזה?

סופה לנדבר: אז האנשים האלה מתקיימים בכסף הזה ואסור לקחת מהם יותר מ-8%.

סופה לנדבר: אנחנו עושים צעדים אחורה, אדוני היושב ראש.

סופה לנדבר: אנחנו, בוועדה הזאת, קיבלנו החלטה לא יותר מ-8% מקצבת זקנה.

סופה לנדבר: הרנטה מגרמניה במקרה הזה היא לא הכנסה, ואנחנו דורשים לפסיק להכניס את היד לכיס של הקשישים, זה פשוט שוד לאומי.

סופה לנדבר: אני חושבת שלאנשים האלה יש היום גם הגנה, במקרה הזה גם אנחנו, בכנסת, ואנחנו דורשים להחזיר את הכספים שלקחו אותם עם הבהרה של החוק.

סופה לנדבר: אנחנו מבקשים מהר מאד שבכל החברות, גם ב"עמיגור" וגם ב"עמידר" – ב"עמיגור" זה קיים 8%.

סופה לנדבר: איפה שעברו את ה-8%, להחזיר לאנשים כסף ולא לעשות אפליה בין אלה שגרים קודם לאלה שנכנסים עכשיו במשך השנתיים האלה.

סופה לנדבר: אנחנו פשוט דורשים את זה.

אברהם נגוסה: תודה.

אברהם נגוסה: חבר הכנסת רזבוזוב, אתה רוצה להתייחס?

יואל רזבוזוב: כבוד היושב ראש, תודה על הדיון, תודה לסופה על היוזמה.

יואל רזבוזוב: גם אני קיבלתי המון פניות ממקומות שונים.

יואל רזבוזוב: מה שחשוב - אני חושב שחברת הכנסת סופה לנדבר אמרה כאן את רוב הדברים.

יואל רזבוזוב: מה שכן, הייתי פונה למשרד השיכון - זה קודם כל לעשות בדיקה רוחבית איפה לוקחים יותר, וכמו שסופה אמרה גם להחזיר את הכסף.

יואל רזבוזוב: הדבר השני שאני מבקש/דורש, כי אנחנו מדברים פה על אוכלוסייה הכי נזקקת במדינה.

יואל רזבוזוב: ב-1 לינואר תהיה העלאה של השלמת הכנסה, לזוגות ב-500 שקל וליחידים ב-150 שקלים וההכנסה שלהם תגדל - לא להחשיב את זה כי אנחנו מדברים פה על החלטות של 8%, 10% אבל יוקר המחיה, ואני בתור זוג צעיר יודע.

יואל רזבוזוב: זה עלה בשנים האחרונות בעשרות אחוזים.

יואל רזבוזוב: אותם הקשישים, יוצא שסל הצריכה שלהם ירד.

יואל רזבוזוב: ואם עכשיו תהיה העלאה ועוד פעם יוסיפו להם ויחשיבו את זה כהכנסה אז הם עוד פעם יפגעו והם פשוט נזקקים.

יואל רזבוזוב: מי שמבקר בבתים שלהם, בהוסטלים, רואה את התנאים, רואה שהם סופרים כל עגבנייה.

יואל רזבוזוב: הם סופרים מוצרים הכי בסיסיים.

יואל רזבוזוב: אז אני חושב שאנחנו צריכים גם להתייחס לנושא הזה, שלא יעלו להם או שאנחנו נצטרך לעגן את זה בחקיקה ולהוריד את זה גם ל-6%.

יואל רזבוזוב: אנחנו לא מדברים פה על כזאת כמות, המדינה כן יכולה לעמוד בזה.

יואל רזבוזוב: האנשים לא יכולים לעמוד בזה, המדינה כן יכולה לעמוד בזה.

יואל רזבוזוב: תודה.

אברהם נגוסה: תודה.

אברהם נגוסה: אנחנו נשמע את נציגת משרד השיכון והבינוי, גברת אורה דואק, מנהלת תחום בתי דיור גיל הזהב.

<אורה דואק: ובכן, אנחנו גבינו 8%, הנחינו את החברות על 8% שכר דירה אבל במאי 2013 משרד האוצר קבע – אני לא יודעת אם יש נציג של משרד האוצר.

<אורה דואק: - -

אברהם נגוסה: יש.

אברהם נגוסה: יעל אגמון.

<אורה דואק: - - אוקי.

<אורה דואק: יעל.

<אורה דואק: משרד האוצר הנחה אותנו להעלות את שכר הדירה, הוא רצה להעלות לכולם ל-10%, בא נעשה סדר.

<אורה דואק: אנחנו נאבקנו וביקשנו שלא להעלות את שכר הדירה, זה לא היה רצון שלנו אבל משנגזרה עלינו הגזירה הזאת אז אמרנו שזה יהיה באופן הדרגתי, וכל מי שוותיק בבתים ימשיך לשלם את ה-8%, ורק חדשים ישלמו 10%.

<אורה דואק: וזה התחיל ביוני 2013.

<אורה דואק: כמובן שזו היתה החלטה של משרד האוצר.

<אורה דואק: אני מבקשת לתקן את הנושא של גביית שכר דירה מהכנסות מרנטה.

<אורה דואק: זה ממש לא כך משום שאנחנו הטמענו בכל החוזים שלנו שאין להחשיב את ההכנסות מרנטה, נפגעי נאצים, כל הקבוצה הזאת, לא גובים ממנה שקל מההכנסות האלה חד-משמעית - -

אברהם נגוסה: אתם לא מחשבים את זה כהכנסה?

<אורה דואק: לא, ממש לא.

<אורה דואק: זה גם בהנחיה בחוזה.

<אורה דואק: בחוזה השכירות זה כתוב במפורש שלא ייגבה מהכנסות מרנטה בשום פנים ואופן.

<אורה דואק: לא, לא גובים.

<אורה דואק: זה לא מדויק, אני לא יודעת מי אמר לכם, זה לא מתבצע ככה.

סופה לנדבר: ומפנסיה שהם מקבלים?

<אורה דואק: מפנסיה כן, מההכנסות של הדייר כן כמו שגובים מכל דייר ותיק בארץ.

<אורה דואק: זה שוויוני.

אברהם נגוסה: אז מי שהיה בהוסטל לפני מאי 2013, לא העליתם לו את התשלום מ-8% ל-10%.

אברהם נגוסה: אז רק מי שנכנס אחר כך, מעלים לו ב-10%.

אברהם נגוסה: זה מה שאת אומרת.

<אורה דואק: רק מי שחדש, מתאכלס חדש מיוני 2013, החילו עליו את - -

יואל רזבוזוב: אבל איך משרד האוצר חישב?

יואל רזבוזוב: הרי בסופו של דבר החדשים והוותיקים הם בעלי אותן הכנסות.

יואל רזבוזוב: אז הם יצרו - -

אברהם נגוסה: היא תסיים ואחר כך - -

יואל רזבוזוב: - - משרד האוצר יצר אפליה.

אברהם נגוסה: סיימת גברת?

<אורה דואק: בחלק הזה, אלא אם כן יש עוד דברים...

<אורה דואק: לגבי זוג – הכלל הוא שאם אחד מבני הזוג למשל התאלמן, והם גרו בדירת שני חדרים – אם יש דירה פנויה, דירת חדר, אנחנו מציעים לו את החלופה הזאת.

<אורה דואק: במידה והוא לא רוצה והוא רוצה להישאר בדירה, אז אנחנו גובים שכר דירה כזוג, שתחשבו שבמקביל ישנם זוגות שממתינים לאכלוס, ויש לנו תור ממתינים מאד גדול.

<אורה דואק: זאת אומרת, זה מעכב אכלוס של זוג אז צריך להסתכל על המכלול.

אברהם נגוסה: הבנתי.

אברהם נגוסה: אז יש בחירה לבן אדם או שאומרים לו: אתה ממשיך לשלם ולהישאר באותה דירה או שאתה עובר לדירה יותר קטנה - -

<אורה דואק: כן, אנחנו צריכים להכניס זוג.

אברהם נגוסה: הבנתי.

אברהם נגוסה: אז אנחנו נשמע מנציגת האוצר מה גרם להם לקבל החלטה כזאת ולכפות מדיניות בניגוד לשיקולים המקצועיים של משרד השיכון.

סופה לנדבר: שיקולים אנושיים.

<יעל אגמון: אני רפרנטית של משרד הקליטה ולא של משרד השיכון.

<יעל אגמון: - -

<דנה גורדון שושני: לנו הודיעו שרבקה לויפר תגיע.

<יעל אגמון: רבקה לויפר היא רכזת של תחום הקליטה ולא של תחום השיכון אז היו לה אותן תשובות שיש לי.

<יעל אגמון: על העלאה של שכר דירה - אני אחזיר תשובה לוועדה, ביקשתי מצוות שיכון תשובה.

<יעל אגמון: אני לא מתעסקת במשרד השיכון אז אני לא מכירה את ההעלאה הזאת.

<יעל אגמון: מה שאני כן יכולה להגיד על הדיור במשרד הקליטה - הנהלים של משרד הקליטה בנושא דיור מותאמים אחד לאחד לאלה של משרד השיכון כדי שלא תהיה אפליה בין דיירי דיור ציבורי ששייכים למשרד הקליטה ושייכים למשרד השיכון.

<יעל אגמון: ולכן, אם היתה העלאה ושוב, מאחר ואני לא רפרנטית של תחום השיכון, ביקשתי לבדוק את זה, של האחוזים בשיכון - היתה העלאה זהה של האחוזים במשרד הקליטה כדי לא ליצור את האפליה, וזה העיקרון שעומד מאחורי זה.

<יעל אגמון: לגבי עצם התשלום של שכר הדירה - אנחנו כן חושבים שזה חשוב שהאנשים ישלמו משהו על הדיור שבו הם גרים גם בשביל - -

סופה לנדבר: מתי היתה עליה במשרד העלייה והקליטה?

סופה לנדבר: אני במשך שש שנים לא נתתי להעלות את זה.

<יעל אגמון: במקביל לעליה במשרד השיכון.

<יעל אגמון: הרי אתם מדברים על הוסטלים לקשישים עולים.

<יעל אגמון: - -

סופה לנדבר: אנחנו מדברים על דיור מוגן.

<יעל אגמון: - - התנאים מתקבלים על ידי משרד השיכון, הם לא מתקבלים במשרד הקליטה.

<יעל אגמון: משרד השיכון קובע את התנאים וגם הדירות הן שלו לרוב.

<יעל אגמון: ולכן, משרד הקליטה פשוט מעביר את האנשים שלו דרך משרד השיכון.

<יעל אגמון: הדיור הציבורי מבוצע דרך משרד השיכון.

סופה לנדבר: זה קורה עכשיו כלפי האנשים החדשים שנכנסים, אז גובים מהם 10%.

סופה לנדבר: אלה שהיו במשך שש שנים כאשר הייתי שרת העלייה והקליטה - לא נתתי להעלות את זה בשקל.

אברהם נגוסה: שמעת מאורה, נציגת משרד השיכון, שהיא אומרת שדווקא הם לא רצו להעלות את המחיר, אתם נתתם להם את ההוראה.

אברהם נגוסה: ואני רוצה שתסבירי מה המוטיבציה, מה גרם לאוצר להעלות מ-8% ל-10%.

אברהם נגוסה: תסבירי.

<יעל אגמון: אני אסביר שוב: אני לא אחראית על תחום השיכון במשרד ולכן, אני לא יודעת מה היה התהליך מאחורי ההחלטה להעלות מ-8% ל-10%.

<יעל אגמון: - -

אברהם נגוסה: אז האוצר לא שלח לנו בן אדם - -

<יעל אגמון: לא, אני הרפרנטית ממשרד הקליטה.

<יעל אגמון: אתם מדברים פה על נהלים של משרד השיכון.

יואל רזבוזוב: על כמה אנשים מדובר?

יואל רזבוזוב: כמה אנשים גרים בהוסטלים?

<יעל אגמון: בהוסטלים של משרד הקליטה?

<יעל אגמון: משרד הקליטה - כמה אנשים יש בהוסטלים?

<אולגה דדון: אני לא יכולה להגיד לכם בדיוק אבל זה נתון משמתנה.

אברהם נגוסה: אולגה דדון?

אברהם נגוסה: את ממונה על הדיור הארצי במשרד העלייה והקליטה.

<אולגה דדון: זה נתון שמשתנה.

<אולגה דדון: יש לכם נתונים?

<אורה דואק: אצלנו כ-14 אלף קשישים בסך הכל.

<אורה דואק: ותיקים ועולים.

<אולגה דדון: כן.

יואל רזבוזוב: זה החדשים והוותיקים.

יואל רזבוזוב: ה-8% וה-10%.

<אורה דואק: זה כולם.

<אורה דואק: אצלנו 14 אלף.

<אורה דואק: לא המקבצים, רק על משרד השיכון - -

<אולגה דדון: כוללים בהוסטלים.

סופה לנדבר: אנחנו מדברים על הוסטלים 14 אלף, ובמשרד העלייה והקליטה כמה בדיור מוגן?

<אולגה דדון: במקבצים 11,200.

<אולגה דדון: יש פה בלבול, בואו נעשה סדר.

אברהם נגוסה: אנחנו הזמנו אתכם כדי שתעשו לנו סדר כי המטרה של הדיון - מגיעות אלינו פניות, ואנחנו רוצים לענות לאנשים שפנו אלינו.

אברהם נגוסה: אני וחברי לא יכולים לענות להם כי אנחנו מזמינים אתכם, נציגי משרד השיכון, נציגי משרד הקליטה, נציגי האוצר, כדי שתבואו ותסבירו לנו בדיוק.

אברהם נגוסה: אתם אומרים: אנחנו מבולבלים.

אברהם נגוסה: אתם צריכים לעבוד מסודר לפחות בתחומים שאתם שולטים.

אברהם נגוסה: אז תסבירו לנו.

<אולגה דדון: הדיון מתייחס כיום לדיור המוגן, הוסטלים במילה אחרת, שמנוהלים על ידי חברות תחת משרד השיכון.

<אולגה דדון: מקבצי דיור זה תחום אחר לחלוטין, ולזה התייחסת כשלא הסכמת להעלות את שכר הדירה במקבצי דיור.

<אולגה דדון: זה נושא אחר.

<אולגה דדון: מקבצי הדיור מנוהלים תחת משרד הקליטה ולא תחת משרד השיכון.

<אולגה דדון: שכר הדירה מחושב שם בצורה שונה, ואין שם יותר מ-8% השתתפות עצמית.

<אולגה דדון: נכון, אין שם באף מקבץ השתתפות של יותר - -

סופה לנדבר: לא, חדשים אתם עכשיו מכניסים עם 10%.

<אולגה דדון: במקבצים?

<אולגה דדון: אני לא חושבת.

סופה לנדבר: בראשון כמה גובים?

<אולגה דדון: זה קרקע חומה, זה לא מקבצי דיור.

סופה לנדבר: זה לא משנה, בעינינו זה אותו דבר.

סופה לנדבר: בעינינו זה דיור ציבורי לקשישים ואיך זה נקרא, זה לא משנה.

סופה לנדבר: בכפר-סבא כמה לוקחים?

סופה לנדבר: בקרית-אונו כמה לוקחים?

<אולגה דדון: עד 10%.

<אולגה דדון: נכון.

<אולגה דדון: אבל זה פרויקט חדש לחלוטין, לא התייחסתי אליו.

<אולגה דדון: אני כרגע דיברתי עלה מקבצים שאת הזכרת אותם.

<אולגה דדון: הנושא כיום של 8% ו-10% זה לא הנושא.

<אולגה דדון: זה נושא של הוסטלים, דיור מוגן - -

סופה לנדבר: אנחנו מדברים עכשיו על קפיצה של 2% בכל מקרה.

סופה לנדבר: זה לא משנה לקשיש שגר בהוסטל של משרד השיכון או גר בהוסטל של משרד העלייה והקליטה.

סופה לנדבר: אנחנו חייבים עכשיו להחזיר את זה ל-8%, והרנטה לא נחשבת בכל מקום.

טלי פלוסקוב: החלטה של מי זה?

אברהם נגוסה: משרד האוצר.

טלי פלוסקוב: האוצר החליט גם פה וגם פה?

<אולגה דדון: משרד הקליטה מאכלס עולים קשישים בהוסטלים של משרד השיכון, וכמובן שאנחנו - -

טלי פלוסקוב: רגע, אז עכשיו אני פונה לנציגת האוצר שהיא כבר רפרנטית של הקליטה.

טלי פלוסקוב: איך את מסבירה את זה?

טלי פלוסקוב: פה, במקרה הזה אנחנו מדברים על קליטה ולא על שיכון.

<יעל אגמון: שוב, הדיור של קשישים עולים מתחלק בין משרד השיכון למשרד הקליטה.

<יעל אגמון: על מנת שתהיה כמה שפחות שונות ביניהם, אנחנו משתדלים, איפה שאפשר - -

טלי פלוסקוב: אז למה כלפי מעלה?

טלי פלוסקוב: אם כבר, אז בואו נעשה שינוי כלפי מטה.

סופה לנדבר: אני חושבת שתעשה הפסקה.

סופה לנדבר: שהיא תחזור עכשיו ללשכה של השר או לאותה יעל אגמון שקיבלה את ההחלטה הזאת, ושיגידו לנו למה - -

<דנה גורדון שושני: יעל פה.

אברהם נגוסה: יעל, אני רוצה לשאול אתך: מבחינה אבחנה, אנחנו קיבלנו את האבחנה בין הוותיקים לעולים כי נציגת השיכון אמרה לנו שהם לא העלו מ-8% ל-10% לוותיקים.

אברהם נגוסה: אז - -

סופה לנדבר: היא אמרה שזה נדרש ממשרד האוצר.

<אורה דואק: הכוונה לדיירים שמתגוררים כבר, לא ותיקים בארץ.

אברהם נגוסה: לדיירים, בסדר.

אברהם נגוסה: אז גם ותיקים עכשיו יכולים לקבל הוסטלים אצלכם?

<דנה גורדון שושני: אלה שנמצאים בהוסטלים.

<דנה גורדון שושני: בוודאי.

אברהם נגוסה: הבנתי את זה.

אברהם נגוסה: יעל אומרת: אני לא שיכון, אני קליטה.

אברהם נגוסה: אז אני אומר שפה אנחנו מדברים עכשיו על מקרים מיוני 2013.

אברהם נגוסה: אני לא מתייחס עכשיו למה שקרה לפני כי אין שינוי במעמדם, נכון?

אברהם נגוסה: לפי משרד השיכון.

אברהם נגוסה: אז אם האנשים האלה, שנכנסו עכשיו, אני מבין את זה.

אברהם נגוסה: יכול להיות דייר שעלה לפני כמה שנים והוא ותיק מבחינת שנת הוותק, העלייה שלו, אבל יכול להיות שעכשיו, ב-2014 הוא נכנס להוסטל.

אברהם נגוסה: זה מה שאתם אומרים לי.

<יעל אגמון: לא, אם הוא נכנס בשנת 2014 להוסטל, הוא ישלם את הגבוה.

<יעל אגמון: לא משנה מתי הוא עלה לארץ, משנה מתי הוא נכנס להוסטל.

<יעל אגמון: - - -

סופה לנדבר: לפי החלטה של - - -

אברהם נגוסה: לכן אני שואל.

אברהם נגוסה: את לא עונה לנו למה החלטתם - -

<יעל אגמון: ב-2013?

אברהם נגוסה: נכון, זו השאלה.

<יעל אגמון: - - ב-2013 היא נחתמה בסיכום התקציבי מול משרד השיכון.

<יעל אגמון: אז להגיד שמשרד השיכון התנגדו זה קצת בעיה כי הם חתומים על סיכום תקציבי שאומר שתהיה העלאה כזאת.

<יעל אגמון: זה העלאה שהשווי התקציבי שלה הוא 50 מיליון שקל, שהגיעו למשרד הבינוי וזה הפך להיות מקור של המשרד.

<יעל אגמון: כלומר, המשרד יכול היה לספק עוד שירותים עם 50 מיליון השקלים האלה.

אברהם נגוסה: אבל שמענו שהם התנגדו ואתם - -

<יעל אגמון: אז אני אומרת שהם לא התנגדו.

<יעל אגמון: זה הוחלט בסיכום תקציבי בין המשרדים.

אברהם נגוסה: אז מי פנה?

אברהם נגוסה: הם פנו אליכם, לאוצר, להעלות את המחיר?

<יעל אגמון: אני לא הייתי בתהליך.

<יעל אגמון: אני יודעת שיש סיכום תקציבי חתום בין משרד האוצר למשרד השיכון מ-2013, שמשרד השיכון חתום עליו, שאומר שההשתתפות תעלה מ-8% ל-10%.

אברהם נגוסה: אוקי, אז היא אומרת שלחצו עלינו.

אברהם נגוסה: אבל מי יזם את זה?

<יעל אגמון: אני לא יודעת מי יזם את זה.

אברהם נגוסה: לפי דבריה, זה האוצר.

<יעל אגמון: משרד השיכון הסכים לדבר הזה - -

טלי פלוסקוב: משרד האוצר הציע, כרגיל.

טלי פלוסקוב: מצאו את המקור ל-50 מיליון שקל, אדוני, בלי להוציא שקל מקופת המדינה.

טלי פלוסקוב: הוציאו את זה מאותם המסכנים שגרים שם - -

אברהם נגוסה: מה את אומרת, אורה?

אברהם נגוסה: אורה, אנחנו רוצים לדעת את האמת.

<אורה דואק: אני לא יודעת, אני לא מצויה בפרטים האלה אבל אני יודעת שהאוצר ביקש להעלות, והמשרד שלנו לא היה ברצון לעשות את השינוי הזה אבל משהיו דיונים, הם כנראה התיישרו, אני לא יודעת.

<אורה דואק: אני מניחה שהגיעו להבנות ברמה הזאת שהוותיקים ישלמו 8 והחדשים 10.

<אורה דואק: זה מה שאני מצליחה להבין ממה שהתבצע בתהליך.

<אולגה דדון: ותיקים מבחינת אכלוס.

<אורה דואק: ותיקים מבחינת אכלוס, בוודאי.

<אורה דואק: זה גם עולים.

<אורה דואק: מי מתגוררים שם?

<אורה דואק: עולים וישראלים ותיקים.

סופה לנדבר: אולגה, אנחנו מבינים שאחרי ההחלטה של 2013, היתה עליה מ-8% עד 10%.

סופה לנדבר: אז אנחנו מבקשים להחזיר את זה ל-8%, כמו שזה היה.

סופה לנדבר: אני חושבת ש-50 מיליון יש במדינת ישראל כדי לשלם עבור אותם אנשים, ולמצוא את הרזרבות של משרד השיכון או משרד האוצר ומשרדים אחרים.

סופה לנדבר: לא יכול להיות שהמדינה מכניסה את היד לכיס של הקשישים האלה.

סופה לנדבר: אנחנו מדברים היום על "דוח אלוני", זה פשוט קטסטרופה איך חיים אנשים בדיור מוגן, בהוסטלים.

סופה לנדבר: אתם יודעים בדיוק איך הם מסיימים את החודש, שאין שם כסף לתרופות ואין שם כסף לחשמל, ואנחנו העברנו פה את חוק שירותי חשמל סוציאליים, ותרופות, והמון המון דברים.

סופה לנדבר: זה אנשים שאני לא יודעת איך אפשר להיות עם הכסף הזה.

סופה לנדבר: כמה היום מקבל קשיש בודד אחרי העליה?

<מזל דהרי: 2,900.

<מזל דהרי: יש לי את הנתונים רק - -

סופה לנדבר: בודד כמה מקבל?

<מזל דהרי: עם השלמת הכנסה?

<מזל דהרי: זה תלוי לפי הגיל שלו.

סופה לנדבר: בואי, קחי את הגיל הממוצע.

<מזל דהרי: ליחיד שטרם מלאו להם 70 שנה – ליחיד זה 2,803 אבל זה נכון לערכים של עכשיו.

<מזל דהרי: - -

סופה לנדבר: תגידו כמה היה וכמה זה יהיה.

<מזל דהרי: אני לא יודעת כמה זה יהיה כי אין לי עדין את הנתונים של 2016.

<יעל אגמון: זה יהיה 2900 - -

טלי פלוסקוב: זה תוספת של 150 שקל.

טלי פלוסקוב: בגיל הזה, לבודד, זה 150.

<מזל דהרי: כן, בין 150 ל-500 שקלים, זה תלוי לפי הענין.

סופה לנדבר: 500 זה זוג, 250 זה בודד.

<מזל דהרי: ולמי שטרם מלאו 80, בין 70 ל-80, ליחיד זה 2,886.

טלי פלוסקוב: זה לפני השינוי.

<מזל דהרי: לפני השינוי.

<מזל דהרי: אני מדברת על לפני השינוי.

טלי פלוסקוב: אוקי, אז זאת תוספת של 130 שקל במקרה הזה.

<מזל דהרי: ולמי שמלאו 80, זה 3006.

טלי פלוסקוב: זאת תוספת של 150 שקל.

סופה לנדבר: עכשיו תהיה עליה, אז הם ייקחו יותר כסף מאותו כסף שהם יקבלו מהמדינה.

סופה לנדבר: אז בסך הכל, כל מה שהוא מרוויח - -

אברהם נגוסה: אני חושב שאנחנו בכיוון הנכון כדי לדעת את האמת וגם להגיע לאיזה שהיא תוצאה.

אברהם נגוסה: אני חושב שאנחנו נמשיך בצורה כזאת, ונמשיך דווקא בכיוון האוצר, לדעתי, עד שנברר את האמת עד הסוף.

אברהם נגוסה: הצטרפה אלינו חברת הכנסת קסניה סבטלובה וגם חבר הכנסת מוטי יוגב.

אברהם נגוסה: הם חברים בוועדה.

אברהם נגוסה: חבר הכנסת רזבוזוב, בבקשה.

יואל רזבוזוב: במשפט אחד - לא מסתדרים לי המספרים.

יואל רזבוזוב: אמרת שההחלטה היתה כ-50 מיליון שקלים.

יואל רזבוזוב: עשיתי חישוב מהיר בראש שבסך הכל אנחנו מדברים על 25 אלף אנשים שזה גם הוסטלים וגם מקבצים.

יואל רזבוזוב: - -

<קריאה: לא, במקבצים לא היתה עליה.

יואל רזבוזוב: - - אז אנחנו מדברים על 14 אלף של הוסטלים, והדיירים החדשים – זאת אומרת שהצטרפו בזמן הזה מ-2013, מתוך 14 אלף הגענו – נגיד ש-4,000 הצטרפו, זה הרבה פחות אבל נגיד 4,000.

יואל רזבוזוב: עשיתי חישוב מהיר ש-4,000 איש כפול 600 או 700 שקל, אנחנו מדברים פה על שניים שלושה מיליון שקלים.

יואל רזבוזוב: לא על 50 מיליון.

<קריאה: לא, כשאומרים 50 מיליון זה בהבשלה מלאה, זה בהנחה שכל - -

יואל רזבוזוב: זאת הנחה אבל היום, במציאות, זה עניין של שלושה, גג ארבעה מיליון שקלים בחישוב הכי גס, ואני בשניה מראה את המספרים ועושה כאן מצגת.

יואל רזבוזוב: עכשיו חישבתי.

יואל רזבוזוב: על זה מדובר?

יואל רזבוזוב: על שלושה, ארבעה מיליון משרד השיכון לא יכול היה לקחת את זה על עצמו?

יואל רזבוזוב: הוא העדיף להעלות את זה?

יואל רזבוזוב: אני חושב שזה מצב שאנחנו בשביל הסכום הזה לכנס דיון בוועדה – רק בגלל מכתב ופניה למשרד השיכון, היום אני קורא לשר השיכון כולל לא יודע מי לשנות את זה.

יואל רזבוזוב: זה שלושה, ארבעה מיליון שקלים, לא יותר.

יואל רזבוזוב: זהו.

יואל רזבוזוב: זה מה שקורה.

יואל רזבוזוב: לא 50, לא 60.

יואל רזבוזוב: כשמדברים על 50 זה נשמע משהו תקציבי.

יואל רזבוזוב: תעשו חשבון.

סופה לנדבר: אתה יודע, אדוני, זה כל כך מוזר.

סופה לנדבר: במשך שנתיים וחצי שעבדה הוועדה לעוני ויושב ראש ועדת הרווחה הנוכחי עמד בראשה, דיברו על תוספת של 500 ש"ח לכל בן אדם.

סופה לנדבר: היום, במקרה הכי טוב, זוג מקבל 500, וזה עובר ככה בשקט.

סופה לנדבר: אז כאשר מקבלים ממשרד האוצר, כולם מדברים בקול גבוה מאד - -

טלי פלוסקוב: סופה, אני מציעה ללמוד את הנתונים, חמישה מיליארד שקל מתקציב המדינה הושקע בדוח העוני, אז אל תגידי - -

סופה לנדבר: אני ממליצה לך ללמוד את הדברים לפני שאת מופיעה.

סופה לנדבר: אני אומרת לך שהובטח לאנשים תוספת של 500 שקלים לכל בן אדם - -

טלי פלוסקוב: מי הבטיח?

סופה לנדבר: הוועדה הבטיחה, ומשרד האוצר דיבר על תוספת של 500 שקלים.

סופה לנדבר: היום, כאשר זוג קיבל 500 שקלים, מדברים על זה גבוה גבוה.

סופה לנדבר: כל בן אדם היה צריך לקבל תוספת במשך שנים רבות.

סופה לנדבר: האינפלציה - -

אברהם נגוסה: מי הבטיח?

טלי פלוסקוב: אני גם לא מבינה.

טלי פלוסקוב: יש מסקנות של הוועדה, זה משהו אחר אבל אף אחד לא הבטיח.

סופה לנדבר: יש מסקנות של הוועדה, ואנשים הבינו שכל אחד מקבל תוספת של 500 שקלים.

סופה לנדבר: היום מקבל בן אדם 200-500 שקלים כאשר זה זוג ובודד 138 שקלים ולוקחים מהם הרבה יותר.

אברהם נגוסה: חברת הכנסת טלי פלוסקוב.

טלי פלוסקוב: תודה רבה, אדוני.

טלי פלוסקוב: קודם כל, אני אבקש מחברת הכנסת סופה לנדבר לראות איפה זה הובטח שאנשים יקבלו.

טלי פלוסקוב: לא עכשיו - -

סופה לנדבר: אני ממליצה לך שתלמדי את הדברים לפני שתיכנסי - -

טלי פלוסקוב: לא עכשיו.

טלי פלוסקוב: אני למדתי וקראתי את הדוח הזה מהתחלה עד הסוף.

טלי פלוסקוב: טוב, לא נדבר עכשיו.

סופה לנדבר: את לא קראת כנראה את הדוח, ויותר מזה, לא קראת מה שהמפלגה שלך הבטיחה לאנשים.

טלי פלוסקוב: - - יש מסקנות של הדוח, ויש הבטחות - -

סופה לנדבר: תסתכלי בבקשה מה המפלגה שלך הבטיחה לאנשים.

טלי פלוסקוב: - - אל תקראי לזה "הבטחות".

טלי פלוסקוב: זה משהו אחר לגמרי.

סופה לנדבר: טלי, אני אומרת לך, לפני שאת מלמדת אותי, אני מלמדת אותך.

סופה לנדבר: קחי את הדוח - -

טלי פלוסקוב: סופה אין בכוונתי ללמד את אף אחד.

סופה לנדבר: - - - מצע של מפלגה שלך.

סופה לנדבר: לפני שאת עושה פרסומת למפלגה שלך, תסתכלי מה - - -

טלי פלוסקוב: אני אומרת את מה שאני מבינה.

טלי פלוסקוב: אני חושבת שהמפלגה שלי עשתה, כבר שנים רבות לא עשו, במיוחד לאנשים המבוגרים האלה.

סופה לנדבר: מה המפלגה שלך עשתה כבר?

סופה לנדבר: מה היא כבר עשתה?

טלי פלוסקוב: סליחה, אדוני, אם אתה רוצה לעשות דיון בוועדה בנושא מה המפלגה שלי עשתה, אני מוכנה לעשות הצגה של הדברים.

אברהם נגוסה: לא, זה לא הנושא.

קסניה סבטלובה: חבל לנו לאבד את הזמן על הדברים האלה.

אברהם נגוסה: אני מבקש – זה נושא לא מפלגתי, לא פוליטי, לא קואליציה ואופוזיציה.

אברהם נגוסה: זה נושא לאומי של כולנו.

אברהם נגוסה: כולנו דואגים לטובת הקשישים.

אברהם נגוסה: לכן, אני מבקש לשמור על - -

טלי פלוסקוב: פה אדוני, אני מסכימה אותך ב-200%.

סופה לנדבר: כאשר הופכים את הרנטה להכנסה - - -

אברהם נגוסה: אבל אומרים לך שלא הכניסו.

סופה לנדבר: לא, במקרה הזה לא.

טלי פלוסקוב: גם על זה יהיה דיון נפרד ואנחנו נבדוק את הנתונים האלה.

טלי פלוסקוב: מה שאני רוצה להגיד זה הדבר הזה: אני עכשיו שמעתי את נציגת האוצר, ושמעתי על מספרים באמת מה זה 50 מיליון שקל.

טלי פלוסקוב: אם משרד השיכון היה צריך 50 מיליון שקל, כנראה שהוא היה צריך לחפש מקור אחד ולא דווקא מהאנשים האלה, שאין להם כסף לתרופות.

טלי פלוסקוב: ובדיוק בגלל זה אנחנו עושים את כל הצעדים כדי להעלות את ההכנסה שלהם ולעשות את החיים שלהם יותר זולים.

טלי פלוסקוב: ואני הייתי אומרת בסתר, כי אף אחד מאתנו לא ידע, בהחלטה פנימית.

טלי פלוסקוב: אני פעם ראשונה נחשפתי היום לדבר הזה, שב-2013 התקבלה החלטה לגבות 10% במקום 8%.

טלי פלוסקוב: אני חושבת שאנחנו, כוועדה, לא יכולים לתת לדבר הזה לקרות.

טלי פלוסקוב: אנחנו חייבים או באמצעות החקיקה או באמצעות פניה למשרדים הרלוונטיים להחזיר את המצב לקדמותו, ולא לשם כך הגדלנו את ההכנסות של הקשישים, כדי שישלמו יותר לדיור?

טלי פלוסקוב: איזה אבסורד כאן?

טלי פלוסקוב: לכן, אדוני, אני חושבת שזה יהיה נכון אם אנחנו, כוועדה, בשלב ראשון נפנה למשרדים הרלוונטיים להוריד את זה בחזרה ל-8%, ולא חשוב איפה הוא נמצא ומתי הוא נכנס - -

<יעל אגמון: ההורדה היתה ל-30 אלף דיירים, והעלו בערך 50 אלף שקל לדייר, זה עלות - -

טלי פלוסקוב: 50 אלף שקל במה?

<יעל אגמון: סליחה, 50 שקל לדייר כפול 30 אלף דיירים בערך, זו עלות תקציבית במינימום של 20 מיליון שקל.

טלי פלוסקוב: אז עוד פעם אני אומרת:

טלי פלוסקוב: אם למשרד השיכון חסר 20 מיליון שקל, לא יתכן במדינה הזאת, שלנו, 20 מיליון שקל מגייסים דווקא מהאנשים האלה.

טלי פלוסקוב: לא מקובל.

טלי פלוסקוב: זה לא יכול להיות.

טלי פלוסקוב: לא יכול להיות - -

<יעל אגמון: זה לא משהו שהיה בתקציב הנוכחי, אתם מדברים על הסדר ישן שכבר בתוקף שלוש שנים.

טלי פלוסקוב: נכון, נכון.

טלי פלוסקוב: אז אנחנו נשנה.

טלי פלוסקוב: אנחנו נשנה ונעשה הסדר חדש.

סופה לנדבר: אנחנו מדברים שרטרואקטיבית תצטרכו להחזיר כסף.

סופה לנדבר: כן.

טלי פלוסקוב: - - אנחנו נעשה הסדר חדש.

טלי פלוסקוב: עוד פעם, אני חוזרת ואומרת שלא יתכן שזה יהיה על חשבון האנשים האלה, 20 מיליון שקל שהיו חסרים למשרד השיכון.

טלי פלוסקוב: אדוני, ואם אנחנו נצטרך בחקיקה, לפי דעתי אנחנו צריכים ללכת כאן עד הסוף.

טלי פלוסקוב: אם צריך שינוי באמצעות החקיקה, זה הקול של חברי הכנסת לעומת השרים.

טלי פלוסקוב: תודה.

אברהם נגוסה: תודה רבה.

אברהם נגוסה: חברי הכנסת האחרים, חבר הכנסת מוטי יוגב?

מרדכי יוגב: מכיוון שלא היינו יכולים להיות נוכחים פה, היינו בדיון הוועדה לזכויות הילד על תקיפות מיניות, דיון מאד טעון וכבד, אז באתי רק כדי להזדהות עם הדברים, ואני מסכים פה עם דברי האחרונות ואני אומר: נהיה כולנו יחד כדי להביא לידי כך שקשישים שחיים מקצבת זקנה ואין להם, זה באותה מידה כמו שאנחנו דואגים לעולים שבאים ללא שום יכולת לפרנס את עצמה מאתיופיה, דואגים לדיור, אז כך בוודאי אותם קשישים.

מרדכי יוגב: רק אתמול זכיתי.

מרדכי יוגב: הזמינו אותי ועשה לי את הערב שמח, לבית אבות בתל-השומר, להדליק שם את הנר השמיני.

מרדכי יוגב: אני אומר שיותר מאשר שימחתי – שמחתי.

מרדכי יוגב: אני חושב שזו חובתנו.

מרדכי יוגב: ואם נגענו בסיפור, פה , בוועדת העלייה והקליטה, אז נביא לכך או ששרים יעשו אותו, או לכך שנחוקק אותו, כפי שנאמר פה קודם.

אברהם נגוסה: תודה.

אברהם נגוסה: חברת הכנסת סבטלובה.

קסניה סבטלובה: אני מעדיפה להקשיב לאנשים, בשביל זה באתי.

אברהם נגוסה: אז אנחנו נשמע מאברהם שרנופולסקי.

אברהם נגוסה: בבקשה.

<אברהם שרנופולסקי: קודם כל, הייתי רוצה להגיד כמה מילים חמות על ההוסטלים.

<אברהם שרנופולסקי: הוסטל, כדיור ציבורי, מתאים לקשישים שחיים מתחת לקו העוני.

<אברהם שרנופולסקי: ההנהלה של ההוסטלים, הם עושים כל שביכולתם על מנת להקל את מצבם של האנשים האלה, הדיירים בהוסטלים.

<אברהם שרנופולסקי: עם כל זאת, התקציב של ההוסטל נמוך מאד ולא מאפשר לקבל לעבודה בעלי מקצוע שעושים שיפוצים בהוסטלים.

<אברהם שרנופולסקי: לכן, הבקשה הראשונה להגדיל את התקציב של ההוסטלים.

<אברהם שרנופולסקי: יש עוד כמה בעיות שכבר דיברנו עליהן.

<אברהם שרנופולסקי: לגבי שכר דירה – אנחנו קיבלנו המון תלונות מאנשים, ניצולי השואה, שהם נאלצים לשלם מההוצאות שלהם גם בחישוב של הרנטה ומה שהם מקבלים ממשרד האוצר.

<אברהם שרנופולסקי: זה לא מקרה אחד - -

אברהם נגוסה: אתה בטוח שהם מחשבים את זה?

אברהם נגוסה: את הרנטה מגרמניה?

אברהם נגוסה: אמרו לנו שלא.

<אברהם שרנופולסקי: - - קיבלנו המון תלונות - -

<אורה דואק: אז בא נעשה סדר.

<אורה דואק: חד-משמעית אנחנו קבענו שלא גובים רנטה.

<אורה דואק: יש כאן נציגה של חברת "עמיגור" שמנהלת 49 הוסטלים - -

סופה לנדבר: אנחנו נפנה לאנשים ונבקש...

אברהם נגוסה: יש לך עובדה?

אברהם נגוסה: אתה יכול להוכיח לנו?

<אורה דואק: - - אתה יכול לפנות אלי, כולם יכולים לפנות, הדלת פתוחה.

<אורה דואק: אני אתן לך את הפרטים שלי, אתה תפנה אלי ואני אבדוק.

<אורה דואק: אני מצב - - - זה כתוב בחוזים.

<אברהם שרנופולסקי: יכול להיות שהחברות - הם עושים מה שאתם לא יודעים.

<אורה דואק: אין דבר כזה, הם מונחים על ידינו, הם חותמים על חוזים אתנו, ובחוזה זה מה שכתוב.

סופה לנדבר: אנחנו נדבר ברדיו ונגיד לאנשים לפנות אלינו, ואנחנו נפנה במרוכז.

אברהם נגוסה: אברהם, אנחנו רוצים לקבל בכתב.

אברהם נגוסה: הוועדה רוצה לקבל בכתב את הממצאים של הבדיקות שאתם עושים.

אברהם נגוסה: הוא טוען שכן ואתם אומרים שלא, אז צריך לבדוק את העניין.

קסניה סבטלובה: זו לא פעם ראשונה שהטענה הזאת נשמעת, שמחשיבים את הרנטה.

קסניה סבטלובה: זה לא פעם ראשונה שאני שומעת את זה.

<אורה דואק: אתם יודעים גם שיש לנו רואה חשבון שמלווה את הפרויקט.

סופה לנדבר: מה שנחשב זה פנסיה שמקבלים ממדינות חבר העמים, וזה גם לא צריך להיחשב.

אברהם נגוסה: אולי זה ברור לך.

אברהם נגוסה: אם זה פנסיה שאתה מקבל אותה - -

<אברהם שרנופולסקי: לא, זה לא פנסיה.

<אברהם שרנופולסקי: מדובר על הרנטה.

אברהם נגוסה: - - זה נחשב.

אברהם נגוסה: אבל רנטה לא נחשב.

אברהם נגוסה: זה מה שהם אומרים.

אברהם נגוסה: מדובר על הרנטה.

אברהם נגוסה: אז אנחנו מבקשים להוכיח להם, ונקבל את הממצאים.

אברהם נגוסה: תמשיך.

<אברהם שרנופולסקי: - - דבר שני – כבר אמרנו שאחרי מותו של אחד מבני הזוג במשפחה ההכנסות יורדות באופן משמעותי.

<אברהם שרנופולסקי: אז זה לא מוסרי לדרוש מבן אדם לשלם אותו סכום שהיה קודם.

<אברהם שרנופולסקי: כשאנחנו מדברים על שני חדרים או חדר אחד, אין בעצם הבדל, אולי במטר מרובע.

<אברהם שרנופולסקי: אני, אישית, גר בהוסטל, אני יודע כמה מטר מרובע יש בדירה בת שני חדרים ודירה בת חדר אחד.

<אברהם שרנופולסקי: כמעט אין הבדל.

<אברהם שרנופולסקי: לכן, זה לא מוסרי מה שהם עושים.

<אברהם שרנופולסקי: אני דורש החלטה לבטל את הדברים האלה.

<אברהם שרנופולסקי: תודה.

אברהם נגוסה: עכשיו, אני רוצה גם בענין זה לשאול אותך כי קודם אמרו - שאלתי את השאלה הזאת ואז אמרו: אנחנו נותנים להם בחירה.

אברהם נגוסה: אם הבן אדם רוצה להמשיך לשלם אותו סכום, אז הוא יכול להמשיך לגור באותה דירה אבל אם הוא רוצה לעבור לדירה יותר קטנה, אז גם התשלום יהיה יותר קטן.

אברהם נגוסה: האם הבחירה הזאת קיימת?

<אברהם שרנופולסקי: לא קיימת הבחירה הזאת.

סופה לנדבר: לא תמיד יש עודף דירות לבודדים.

<אברהם שרנופולסקי: אף אחד לא שואל.

<אורה דואק: אבל במקביל, אנחנו אמרנו שיש לנו זוגות ממתינים בחוץ שנים.

<אורה דואק: תשע ועשר שנים ממתינים להיכנס להוסטל.

<אורה דואק: אז איפה הצדק?

<אורה דואק: אנשים רוצים להיכנס להוסטל, זוג, ואנחנו מחזיקים דירת שניים - -

אברהם נגוסה: רגע, אורה.

אברהם נגוסה: לפני שאנחנו הולכים על הצדק, במעשי, את אומרת שאנחנו נותנים להם את הבחירה.

אברהם נגוסה: הוא אומר שאין בחירה.

אברהם נגוסה: איך הצגתם להם?

אברהם נגוסה: האם יש חומר בשפה שלהם, שהם מבינים - -

<אורה דואק: זה מוטמע בחוזים שלנו.

<אורה דואק: הכללים האלה שאני אומרת אותם, אני לא ממציאה שום דבר.

<אורה דואק: - -

סופה לנדבר: נכון, את אומרת אמת.

<אורה דואק: - - הכל כתוב ומפורט מה קורה במצב שבן הזוג נפטר, ומה קורה עם שכר הדירה לזוג שרוצה להישאר בדירת זוג למרות פטירתו של אחד מבני הזוג.

<אורה דואק: הכל כתוב והדברים מוצגים להם.

<אורה דואק: אגב, החוזים שלנו גם מתורגמים לשפה הרוסית.

<אורה דואק: אנחנו משתדלים כמה שיותר לשקף את הדברים.

<אורה דואק: אנחנו לא מסתירים שום מידע, ושום דבר לא עושים במחשכים.

<אורה דואק: אנחנו פועלים בשקיפות מלאה.

<אברהם שרנופולסקי: המציאות היא אחרת.

<אברהם שרנופולסקי: יותר מזה, אפילו נתנו להם לבחור, אז צריך להיות בהוסטל דירה פנויה.

<אברהם שרנופולסקי: אבל אין דירות פנויות בהוסטל.

<אברהם שרנופולסקי: על מה מדובר?

<אורה דואק: עוד פעם, אם יש לך מקרים כאלה, בבקשה, אתה יכול להציג לי אותם, להעביר אלי, ואני מבטיחה לעשות בדיקה יסודית.

<אורה דואק: הכל ייבדק.

אברהם נגוסה: בסדר גמור, ואנחנו נשמח להתעדכן.

סופה לנדבר: תוך כמה זמן אתם מציעים להחליף את הדירה?

סופה לנדבר: כמה זמן אחרי שנפטר בן הזוג או בת הזוג?

<אורה דואק: אנחנו נותנים שהייה של איזה שהוא פרק זמן, חודש ימים להתאושש.

<אורה דואק: אנחנו נותנים זמן להתאושש.

<אורה דואק: יש לנו גם כללים לעניין הזה כי אנחנו רגישים לדברים האלה.

<אורה דואק: אני גם רוצה להגיד כמה מילים באופן כללי על בתי דיור "גיל הזהב" שלנו:

<אורה דואק: אני חייבת להגיד שהפרויקט הזה הוא פרויקט סוציאלי ממדרגה ראשונה, שעשה רק טוב.

<אורה דואק: אני חושבת שהקשישים שמתגוררים שם נהנים גם מתנאים שלא כל כך מצויים אצל קשישים בדיור בקהילה.

<אורה דואק: הם נהנים מעובדת סוציאלית, מאם בית.

<אורה דואק: הם מקבלים הגנות.

<אורה דואק: יש שם חוגים, יש פעילות רווחה.

<אורה דואק: אני חושבת שצריך גם להסתכל על חצי הכוס המלאה ובאמת, אני חושבת שזה פרויקט הדגל של הדיור הציבורי.

אברהם נגוסה: אבי, בבקשה.

<אבי רוזנטל: אני מנכ"ל מרכז הארגונים של ניצולי השואה, וזה אחד הארגונים שחברים אצלנו.

<אבי רוזנטל: אנחנו ארגון גג של 55 ארגונים.

<אבי רוזנטל: מה שאני רוצה להגיד זה יותר במאקרו – חברת הכנסת לנדבר קראה לנו לפני כמה חודשים על ענין אחר, שהמדינה, מצד אחד, אם זה משרד האוצר, משרד השיכון או משרד אחר, רוצים לעשות טוב למישהו, ואז מחברים את ההכנסות שלו, ואז מה שקורה, הם נופלים.

<אבי רוזנטל: מה שקרה, משרד האוצר הוסיף 200 שקל או 300 שקל לכאלה שקיבלו מגרמניה וזה עבר לאוצר, מיד הם עברו איזה שהוא רף, מיד זה ביטוח לאומי.

<אבי רוזנטל: היתה פה ישיבה סוערת עם ביטוח לאומי.

<אבי רוזנטל: מיד זה ביטוח בריאות.

<אבי רוזנטל: זאת אומרת, רוצים לעשות דברים טובים ודברים רעים.

<אבי רוזנטל: אני יודע שמאז שאני איזה שנתיים, שלוש בתפקיד הזה, מהתחלה, כשנפגשתי אתך ועם ברמן, עם ראשי הארגון, דבר עיקרי זה היה נושא הדיור הציבורי.

<אבי רוזנטל: פעם אחת זה היה שרצו לפנות אותם כי הקבלנים הפרטיים רצו לגרש אותם משם.

<אבי רוזנטל: פעם אחרת, זה הנושא של הכסף, ופעם אחרת זה הנושא של זה.

<אבי רוזנטל: זה לא עניין רק של ניצולי שואה.

<אבי רוזנטל: קודם כל, קשישים בכלל, ואז, בתוך זה, אם אתה גם קשיש וגם עולה חדש וגם ניצול שואה, אז אתה מקבל את כל הדברים מכל הכיוונים.

<אבי רוזנטל: מה שאני אומר, יכול להיות שלפעמים יש כספים ויש תקציבים רק בגלל שזה בין רשויות שונות ומשרדים שונים, אף אחד לא רואה את השני.

<אבי רוזנטל: יכול להיות שאם היו יושבים יחד, היו מסדירים חלק מהדברים.

אברהם נגוסה: תודה רבה.

אברהם נגוסה: נציגת משרד הקליטה, הממונה על הדיור הארצי, גברת אולגה דדון.

<אולגה דדון: אין לי הרבה מה להוסיף, מעבר לזה שדיברנו כבר.

<אולגה דדון: עולים חדשים שמקבים דירות בהוסטלים, כמובן שהם נמצאים תחת אותם נהלים של משרד השיכון, תחת אותם סכומים שקבע משרד האוצר.

<אולגה דדון: אנחנו בעד להחזיר ל-8%.

<אולגה דדון: אנחנו נשמח אם כולם ישלמו כמו שזה היה לפני ההעלאה.

<אולגה דדון: זאת המדיניות של משרד הקליטה - -

אברהם נגוסה: אתם מגדירים את הזכאות, נכון?

<אולגה דדון: נכון.

<אולגה דדון: אנחנו מגדירים אצלנו את הזכאות ומאכלסים את הזכאים במגוון - -

<דנה גורדון שושני: את יכולה לדבר למיקרופון כי לא שומעים אותך?

<אולגה דדון: - - אנחנו מגדירים אצלנו את הזכאות, קובעים את הזכאות ומאכלסים במגוון הפתרונות הקיימים שעומדים לרשותנו, ביניהם דיור מוגן שנמצא תחת משרד השיכון.

<אולגה דדון: במקבצים, כאמור, אנחנו לא העלינו, וחברת הכנסת לנדבר דיברה על זה.

<אולגה דדון: ההשתתפות העצמית של הדירה נשארה עד 8%.

<אולגה דדון: בהוסטלים, כמובן, הדיירים כפופים לנהלים של משרד הבינוי והשיכון.

<אולגה דדון: נשמח להחזיר את זה ל-8%.

אברהם נגוסה: תודה.

אברהם נגוסה: יש מישהו שרוצה להתייחס ולא נתנו לו?

אברהם נגוסה: אני , אם כך, מסכם את הדיון: הוועדה, כמו שדיברנו קודם, גם חברי, חברי הכנסת, הוועדה תפנה לשר האוצר ולשר השיכון להגביל לאלתר את גובה שכר הדירה ל-8% מהכנסות הקשישים.

אברהם נגוסה: דהיינו, להחזיר לקדמותו שכן מדובר באוכלוסייה הכי חלשה, חלקה ניצולי השואה, כמו שנאמר.

אברהם נגוסה: וזה מה שאנחנו נעשה בשלב הראשון.

אברהם נגוסה: אני מקווה, כיוון שלא מדובר פה בהרבה כסף, אני מקווה שיהיה מענה גם מצד משרד האוצר וגם מצד משרד השיכון, ואז באמת הקשישים יקבלו מה שמגיע להם.

סופה לנדבר: אדוני, תרשום בבקשה כהחלטה לבקש משר האוצר להחזיר את הכסף לאלה שגבו מהם 10%.

סופה לנדבר: אני חושבת שהצדק החברתי והצדק האנושי צריך להיות כלפי אותם אנשים.

אברהם נגוסה: כן, אנחנו נדרוש גם להחזיר מיוני 2013, שגבו בניגוד למה שהיה הנוהל הקודם - אנחנו גם נדרוש שיחזירו להם.

אברהם נגוסה: תודה לכולם.

אברהם נגוסה: תודה שהשתתפתם.

אברהם נגוסה: הישיבה נעולה.